b'\n_START_ARTICLE_\nHughes H-4 Hercules\n_START_SECTION_\nTuotanto\n_START_PARAGRAPH_\nKoneen suunnittelu aloitettiin vuonna 1942, mutta se valmistui vasta sodan p\xc3\xa4\xc3\xa4ttymisen j\xc3\xa4lkeen vuonna 1947. 2. marraskuuta 1947 Howard Hughes lensi koneella Long Beachissa Kaliforniassa. Kone liikkui 130\xc2\xa0km/h nopeudella noin 1,6 kilometrin matkan pysytellen 20 metrin korkeudella. Kriitikoiden mukaan kone ei todellisuudessa olisi pystynyt nousemaan saavutettua korkeutta korkeammalle, vaan kone pysyi ilmassa pelk\xc3\xa4st\xc3\xa4\xc3\xa4n matalalla lennett\xc3\xa4ess\xc3\xa4 syntyv\xc3\xa4n maavaikutuksen ansiosta. Howard otti suuren riskin lent\xc3\xa4ess\xc3\xa4\xc3\xa4n koneella joka oli viel\xc3\xa4 vuoden p\xc3\xa4\xc3\xa4ss\xc3\xa4 valmistumisesta. Koneen koko hydrauliikka olisi pit\xc3\xa4nyt vaihtaa jos sill\xc3\xa4 olisi mielitty Atlantin ylityksiin joka olisi j\xc3\xa4lleen maksanut miljoonia, jotka Hughes itse olisi joutunut maksamaan. Sodan loputtua koneelle ei ollut k\xc3\xa4ytt\xc3\xb6\xc3\xa4 koska 1931 s\xc3\xa4\xc3\xa4detty laki Yhdysvalloissa kielt\xc3\xa4\xc3\xa4 puurakenteisen koneen k\xc3\xa4yt\xc3\xb6n matkustajien lenn\xc3\xa4tyksess\xc3\xa4. Laki oli k\xc3\xa4yt\xc3\xa4nn\xc3\xb6ss\xc3\xa4 protektionismia, jolla saatiin Fokker F.VII (Fokker Trimotor) pois liikenteest\xc3\xa4 Yhdysvalloista._NEWLINE_Pilkkanimi Spruce Goose keksittiin l\xc3\xa4hinn\xc3\xa4 siit\xc3\xa4 v\xc3\xa4itteest\xc3\xa4, ett\xc3\xa4 Hughes-yhti\xc3\xb6 investoi Yhdysvaltain valtion rahaa t\xc3\xa4h\xc3\xa4n projektiin ja se valmistui my\xc3\xb6h\xc3\xa4ss\xc3\xa4._NEWLINE_Koska toisen maailmansodan aikaan metalleja oli saatavilla rajoitetusti, l\xc3\xa4hes koko lentokone valmistettiin laminoidusta koivusta (eik\xc3\xa4 siis pilkkanimen mukaan kuusesta). Rakennuksessa k\xc3\xa4ytettiin my\xc3\xb6s ajankohtaan n\xc3\xa4hden edistyksellist\xc3\xa4 \xe2\x80\x9dDuramold\xe2\x80\x9d-komposiittiprosessia, jossa rakenteita tehtiin viiluista ja liimasta.\n_START_SECTION_\nNykytilanne\n_START_PARAGRAPH_\nNykyisin kone on n\xc3\xa4ht\xc3\xa4vill\xc3\xa4 Evergreen Aviation Museumissa Oregonissa. Museossa on n\xc3\xa4ht\xc3\xa4vill\xc3\xa4 my\xc3\xb6s malli, jota k\xc3\xa4ytettiin Hughesin el\xc3\xa4m\xc3\xa4kertaelokuvassa Lent\xc3\xa4j\xc3\xa4, joka kertoo my\xc3\xb6s H-4:n rakentamisesta ja sen lennosta.'